**PREDKLADACIA SPRÁVA**

Ministerstvo životného prostredia Slovenskej republiky (MŽP SR) predkladá podľa § 17 ods. 3 a 10, § 19 ods. 1 a 6 a § 30 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) na rokovanie Legislatívnej rady vlády SR návrh nariadenia vlády Slovenskej republiky, ktorým sa vyhlasuje Národný park Muránska planina, jeho zóny a ochranné pásmo (ďalej len „nariadenie vlády“). Dôvodom vyhlásenia národného parku je  tiež konanie, ktoré vedie Európska komisia voči Slovenskej republike vo vzťahu k územiam európskeho významu (nedostatočné vyhlasovanie a chýbajúce ciele a opatrenia ochrany prírody), ako aj žaloba Európskej komisie vo veci nedostatočnej ochrany biotopov hlucháňa hôrneho. Muránska planina je významnou súčasťou jadrovej časti populácie tohto druhu.

Muránska planina sa stala chránenou krajinnou oblasťou v roku 1977 (vyhláškou Ministerstva kultúry Slovenskej socialistickej republiky č. 9/1977 Zb., ktorou sa vyhlasuje chránená krajinná oblasť Muránska planina) a národným parkom v roku 1997 (nariadením vlády Slovenskej republiky č. 259/1997 Z. z., ktorým sa vyhlasuje Národný park Muránska planina). V roku 2004 bola zaradená do európskej sústavy chránených území Natura 2000, nakoľko sa prekrýva s Chráneným vtáčím územím Muránska planina – Stolica (vyhláška Ministerstva životného prostredia Slovenskej republiky č. 439/2009 Z. z., ktorou sa  vyhlasuje Chránené vtáčie územie Muránska planina – Stolica) a viacerými územiami európskeho významu. Tieto lokality boli zaradené do výnosu Ministerstva životného prostredia Slovenskej republiky č. 3/2004–5.1 zo 14. júla 2004, ktorým sa vydáva národný zoznam území európskeho významu (oznámenie Ministerstva životného prostredia Slovenskej republiky č. 450/2004 Z. z. o vydaní výnosu, ktorým sa vydáva národný zoznam území európskeho významu), ako aj rozhodnutí Európskej komisie, pričom aktuálne je platné a účinné vykonávacie rozhodnutie Komisie (EÚ) 2022/223 zo 16. februára 2022, ktorým sa prijíma pätnásta aktualizácia zoznamu lokalít s európskym významom v alpskom biogeografickom regióne.

Pre zjednotenie hraníc národného parku a uvedeného chráneného vtáčieho územia, ako aj v súlade s novelou zákona vo vzťahu k 50 % podielu bezzásahových území, bol v roku 2019 dopracovaný projekt ochrany pre prevyhlásenie Národného parku Muránska planina. Zámer vyhlásiť Národný park Muránska planina bol oznámený listom Okresného úradu Banská Bystrica z 24. januára 2020 v súlade s § 50 zákona. K zámeru, ako aj k paralelne zverejnenému návrhu programu starostlivosti, bolo doručených viac ako 500 pripomienok, ktoré boli v rokoch 2020-2022 prerokované.

Predkladaný materiál bol vypracovaný po dôslednej analýze pripomienok dotknutých subjektov.

Výmera Národného parku Muránska planina sa zníži zo súčasnej 20 338  ha na 18 516,05 ha, výmera ochranného pásma sa zníži z výmery 21 698 ha na 13 002,62 ha. Naopak, dôjde k zvýšeniu výmery územia bez zásahu na 7 621,94 ha oproti súčasnej výmere 2 619 ha, na ktorej bude platiť piaty stupeň ochrany podľa § 16 zákona. V zóne B na výmere 4901,52 ha bude platiť štvrtý stupeň ochrany podľa § 15 zákona, v zóne C na výmere 5987,79 ha bude platiť tretí stupeň podľa § 14 zákona a v zóne D na výmere 4,80 ha bude platiť druhý stupeň ochrany podľa § 13 zákona. V ochrannom pásme bude v zásade platiť druhý stupeň ochrany, s výnimkou iných chránených území, ich zón a ich ochranných pásem, na ktorých platí vyšší stupeň ochrany podľa osobitných predpisov.

Účelom vyhlásenia Národného parku Muránska planina je predovšetkým zabezpečenie priaznivého stavu predmetov ochrany, ktorými sú (prioritné) biotopy európskeho a národného významu, biotopy (prioritných) druhov európskeho a národného významu – rastlín i živočíchov, druhy vtákov a abiotické javy.  Predmetom ochrany sú tiež prirodzené procesy a prirodzený vývoj prírodných spoločenstiev nachádzajúcich sa na území národného parku.

Podkladom na vyhlásenie chráneného územia je projekt ochrany, ktorý je zverejnený na webovom sídle Štátnej ochrany prírody Slovenskej republiky ([www.sopsr.sk/npmuranskaplanina/](http://www.sopsr.sk/npmuranskaplanina/)).

MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj  pred zápisom do katastra nehnuteľností, doručí správcovi informačného systému lesného hospodárstva na adresy nlc@nlcsk.org a anlc-ulzi@nlcsk.org hranice národného parku, zón národného parku a ochranného pásma národného parku v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. september 2022.